Jul på Kronborg

Jul på Kronborg er en dansk tv-julekalender instrueret af Hans Kristensen og produceret af Nordisk Film TV for DR. Den blev vist på DR1 i 2000 og genudsendt i 2004. I hovedrollerne ses Jesper Asholt, Birgitte Simonsen, Mikkel Hesseldahl Konyher, Mia Jexen og Lars Knutzon. Som navnet antyder, foregår handlingen på Kronborg i Helsingør.

Produktion 
Julekalenderen blev produceret af Nordisk Film TV for DR under ledelse af Martin Miehe-Renard og Michael Bevort. Optagelserne fandt sted fra 17. april til 30. juli 2000. Nogle af optagelserne foregik på selve Kronborg, mens andre af scenerne er optaget i DR's studier på Olof Palmes Allé i Aarhus samt hos Nordisk Film i Valby.

Idéen kom fra daværende rektor på Frederiksberg Seminarium Thøger Johnsen, som fik idéen i sommeren 1997. Manuskriptet blev skrevet af John Stefan Olsen, og Hans Kristensen stod for instruktionen.

Udsendelse 
Julekalenderen blev sendt på DR1 som Børnenes U-landskalender hver dag fra 1. til 24. december 2000 kl. 18, sideløbende med TV 2's også nye Pyrus i Alletiders Eventyr som blev sendt kl. 20.

I oktober 2004 meddelte DR at julekalenderen vil blive genudsendt i december måned samme år, fire år efter dens oprindelige tid på skærm. Dette skete samtidig med at TV 2 genudsendte Alletiders Jul fra 1994 og gjorde derved 2004 til det tredje år efter 2001 og 2002, hvor hverken DR1 eller TV 2 debuterede en ny børne-/familiejulekalender. Genudsendelsen i 2004 blev indledt af den animerede serie Virus, som også indledte genudsendelserne af Nissebanden (1984) i 2001 og Nissebanden i Grønland (1989) i 2002.

Supplerende udgivelser 
Som supplement til tv-julekalenderen blev der i 2000 udgivet en lågejulekalender, som blev solgt i bankerne. Den var illustreret af Mette Brahm Lauritsen, og overskuddet fra salget gik til DANIDA og U-landsorganisationen IBIS til oprettelse af en børneradio i Mozambique.

Efter udsendelsen på tv blev historien den 14. september 2001 udgivet som bog på 236 sider.

Den lågekalender som udkom i forbindelse med genudsendelsen i 2004 var illustreret af Sussi Bech, og overskuddet gik denne gang til Red Barnets klubprojekt for børnearbejdere i Bangladesh.

Den 8. november 2007 blev julekalenderen udgivet i en sammenklippet dvd-udgave.

Medvirkende 
 Jesper Asholt: Far Ulrik Juhl
 Birgitte Simonsen: Mor Laila Juhl
 Mikkel Hesseldahl Konyher: Rasmus Juhl
 Mia Jexen: Julie Juhl 
 Kristian Leth: Robert 'Romeo' Meinert Olsen, Karl Gustafsens nevø
 Lars Knutzon: Borgmester/Christian IV 
 Klaus Bondam: Kommunaldirektør Karl Gustavsen/Karl X Gustav
 Anders Bircow: Entreprenør
 Anders Baggesen: Nissen Sixten Syvsten
 Max Hansen Jr.: Nissen Hulter
 Peter Gilsfort: Holger Danske
 Peter Jorde: Hamlet
 Allan Olsen: Politibetjent
 Niels Anders Thorn: Elverkongen
 Susanne Breuning: Finansministeren
 Folmer Rubæk: Julemanden
 Holger Munk Andersen: Rigmand Jønsson

Soundtrack 
Sangene fra julekalenderen er udgivet på cd. Udgivelsen blev nomineret til "Årets danske børneudgivelse" ved Danish Music Awards 2001, men det blev soundtracket fra TV 2's julekalender Pyrus i Alletiders Eventyr som vandt prisen.

Referencer

Eksterne henvisninger 
 
 Jul på Kronborg på juleweb.dk
 Jul på Kronborg på DR Bonanza
 

Børnenes U-landskalender
Danske tv-serier fra 2000'erne